|  |
| --- |
| Til de på vedlagte liste anførte |

**Vedrørende høring over udkast til bekendtgørelse om forbud mod import, salg og anvendelse af brandslukningsskum, der indeholder PFAS, på øvelsespladser**

Miljøministeriet sender hermed ovennævnte bekendtgørelse i offentlig høring.

Udkast til bekendtgørelse om forbud mod import, salg og anvendelse af brandslukningsskum, der indeholder PFAS, på øvelsespladser er i offentlig høring fra den **27. april 2023 – 27. maj 2023** via Høringsportalen, www.hoeringsportalen.dk.

Derudover er link til Høringsportalen og høringsværktøjet sendt til de organisationer, myndigheder m.v., der er anført på vedlagte høringsliste.

Høringssvar bedes sendt til piago@mim.dk med emnefeltet J.nr. 2022-2514.

Miljøministeriet gør opmærksom på, at der ved afgivelse af høringssvar samtykkes til offentliggørelse af høringssvaret, herunder afsenders navn og mailadresse.

**Baggrund**

Regeringen vil begrænse brugen af PFAS i Danmark. Brandøvelsespladser kan være en kilde til forurening med PFAS. Det var således på grund af udslip fra en brandskole i Korsør, at medlemmer af et kogræsserlaug, blev eksponeret for høje værdier af PFAS’en PFOS, fordi de spiste kød fra kvæg, der havde græsset på arealet.

Miljøstyrelsen har fået gennemført en undersøgelse, der kortlægger brugen af brandslukningsskum med PFAS på øvelsespladser i Danmark. Se resultatet af kortlægningen her: <https://mst.dk/service/publikationer/publikationsarkiv/2023/jan/pfas-i-brandslukningsskum-en-kortlaegning-af-skumvaesker-til-oevelser/>

PFAS er en samlebetegnelse for en stor gruppe på over 10.000 syntetisk fremstillede fluorstoffer (per- og polyfluoroforbindelser. Anvendelsen af stofferne begyndte i 1950'erne. PFAS bruges i mange sammenhænge, herunder i brandslukningsskum. Stofferne er stabile, svært nedbrydelige og er vand- og fedtskyende. De fleste PFAS-stoffer kan derudover enten ophobes i fødekæden eller er mobile i vand, og begge egenskaber kan medføre eksponering af både mennesker og miljø.

Nogle PFAS er bl.a. mistænkt for at være kræftfremkaldende og har skadelige effekter på organer og immunsystemet. Stofferne kan måles i lave koncentrationer i blodet på befolkningen overalt i verden og findes på verdensplan i miljø og i fødevarer.

For at reducere risikoen for, at mennesker og miljø udsættes for PFAS, arbejdes der i EU på en begrænsning af alt PFAS-holdigt brandslukningsskum uanset anvendelsen. I forslaget til EU-regulering fastsættes en overgangsperiode på 18 måneder fra ikrafttræden for brugen på øvelsespladser. Det skønnes, at EU-reguleringen kan træde i kraft i 2024 med virkning 18 måneder efter. Bekendtgørelsen skal virke fra 1. januar 2024 og indtil EU-reglerne får virkning.

**Bekendtgørelsens regulering**

Bekendtgørelsen begrænser import, salg og brug af PFAS-holdigt brandslukningsskum på øvelsespladser i Danmark. Bekendtgørelsen træder i kraft den 1. januar 2024, hvorefter salg og import bliver forbudt. Anvendelsen forbydes fra 1. juli 2024, dvs. at lagre kan anvendes indtil 1. juli 2024.

PFAS defineres i bekendtgørelsen som ethvert stof, der indeholder mindst et fuldt fluoreret methyl (CF3) eller methylen (CF2) kulstofatom, uden nogle H-/Cl-/Br-/I-atomer bundet til det.

Undtaget fra bekendtgørelsen er PFAS, der er omfattet af Europa-Parlamentets og Rådets forordning nr. 1907/2006/EF af 18. december 2006 med senere ændringer (REACH-forordningen) og Europa-Parlamentets og Rådets forordning (EU) 2019/1021 af 20. juni 2019 med senere ændringer (POP-forordningen), da disse allerede i dag regulerer visse stoffers anvendelse i brandslukningsskum.

Miljøstyrelsen kan i ganske særlige tilfælde træffe afgørelse om undtagelse fra forbuddet og kan i den forbindelse stille vilkår for tilladelsen – disse afgørelser kan ikke påklages.

**Erhvervsøkonomiske konsekvenser**

Det vurderes, at bekendtgørelsen vil medføre omstillingsomkostninger for øvelsespladserne på i alt 800.000 kr. og årlige løbende udgifter på i alt ca. 0,1 mio. kr.

**Agil erhvervsrettet regulering**

Miljøministeriet vurderer, at principperne for agil erhvervsrettet regulering ikke er relevante for den foreslåede regulering i bekendtgørelsesudkastet.

I tilfælde af spørgsmål mv. til høringen, kan der rettes henvendelse til undertegnede på [lmk@mim.dk](mailto:lmk@mim.dk).

Med venlig hilsen

Lisbeth Mørk

Chefkonsulent